ไทยประกันชีวิต กับ เบียร์ไฮเนเก้นในไทย มีเจ้าของเดียวกัน
เจ้าของไทยประกันชีวิต เข้ามาทำธุรกิจโรงงานผลิตเบียร์ไฮเนเก้น ได้อย่างไร ?  ลงทุนแมนจะเล่าให้ฟัง
10 ก.พ. 2566

ไทยประกันชีวิต กับ เบียร์ไฮเนเก้นในไทย มีเจ้าของเดียวกัน /โดย ลงทุนแมน
หลายคนน่าจะยังไม่รู้ว่า เจ้าของไทยประกันชีวิต ยังเป็นเจ้าของธุรกิจผลิตและจัดจำหน่ายเบียร์ไฮเนเก้นในประเทศไทยด้วย
วันนี้ เรามาดูกันว่าเจ้าของไทยประกันชีวิต เข้ามาทำธุรกิจโรงงานผลิตเบียร์ไฮเนเก้น ได้อย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จุดเริ่มต้นธุรกิจเบียร์ของกลุ่มไทยประกันชีวิต เริ่มต้นมาจากคุณวานิช ไชยวรรณ ซึ่งเป็นผู้บริหารของธุรกิจประกันในขณะนั้น ได้รับใบอนุญาตในการผลิตและจัดจำหน่ายเบียร์ในประเทศไทย เขาจึงมองหาผู้ที่จะมาร่วมลงทุนด้วย
ในช่วงเวลาเดียวกัน บริษัท เอเชีย แปซิฟิค บริวเวอรี่ จำกัด จากประเทศสิงคโปร์ ที่เป็นผู้ดูแลธุรกิจเบียร์ไฮเนเก้นในภาคพื้นเอเชียแปซิฟิก ก็กำลังต้องการขยายธุรกิจ และสนใจที่จะมาลงทุนในประเทศไทยอยู่พอดี
บวกกับลูกชายของคุณวานิช ที่ชื่อคุณไชย ชื่นชอบวัฒนธรรมการดื่มเบียร์นานาชาติเป็นทุนเดิม และชื่นชอบโฆษณาของไฮเนเก้นตั้งแต่สมัยเรียนอยู่ต่างประเทศ อยู่ก่อนแล้ว
จึงทำให้เจ้าของไทยประกันชีวิต และเอเชีย แปซิฟิค บริวเวอรี่ ได้มาจับมือทำธุรกิจร่วมกัน
ด้วยความที่คุณวานิชมีความสนิทสนมกับคุณพงส์ สารสิน ผู้นำแห่งตระกูลสารสิน ซึ่งเป็นเจ้าของ บริษัท ไทยน้ำทิพย์ จำกัด ซึ่งเชี่ยวชาญด้านการผลิตเครื่องดื่ม คุณวานิช จึงได้เชิญไทยน้ำทิพย์ เข้ามาร่วมลงทุนด้วยกัน
จึงเป็นที่มาของ บริษัท ไทยเอเชีย แปซิฟิค บริวเวอรี่ จำกัด หรือ TAP Group
โดย TAP Group ก่อตั้งขึ้นในปี 2536 หรือเมื่อ 30 ปีที่แล้ว ด้วยทุนจดทะเบียน 1,000 ล้านบาท ซึ่งเป็นการร่วมทุนกันระหว่าง
- ไทยประกันชีวิต
- เอเชีย แปซิฟิค บริวเวอรี่ 
- ไทยน้ำทิพย์
- ธนาคารทหารไทย
โดยได้ก่อสร้างโรงงานผลิตเบียร์ขึ้น ณ อำเภอไทรน้อย จังหวัดนนทบุรี ด้วยพื้นที่กว่า 144 ไร่
ปัจจุบัน นอกจากเบียร์ไฮเนเก้นและไทเกอร์แล้ว TAP Group ยังเป็นผู้ผลิตและจัดจำหน่ายเบียร์เชียร์
และเป็นผู้นำเข้าและจัดจำหน่ายเบียร์กินเนสส์ และเบียร์คิลเคนนี่ รวมไปถึงเครื่องดื่มแอปเปิลไซเดอร์ สตรองโบว์
โดยผลประกอบการ 3 ปีล่าสุดของบริษัท ไทยเอเชีย แปซิฟิค บริวเวอรี่ จำกัด เป็นดังนี้
ปี 2562 รายได้ 4,746 ล้านบาท กำไร   32  ล้านบาท
ปี 2563 รายได้ 3,382 ล้านบาท กำไร  -78  ล้านบาท
ปี 2564 รายได้ 2,708 ล้านบาท กำไร -122 ล้านบาท
โดยสาเหตุที่รายได้ของบริษัทลดลง เป็นเพราะมาตรการของภาครัฐในช่วงล็อกดาวน์ที่ผ่านมา ทำให้ยอดขายตกลง รวมถึงยังทำการตลาดได้ยากขึ้น
บวกกับต้นทุนที่พุ่งสูงขึ้น ไม่ว่าจะเป็น ต้นทุนวัตถุดิบ ต้นทุนการขนส่ง รวมไปถึงต้นทุนบรรจุภัณฑ์ ก็ยิ่งทำให้บริษัทมีกำไรลดลง
ปัจจุบัน บริษัท วี.ซี. สมบัติ จำกัด เป็นผู้ถือหุ้นใหญ่ใน บริษัท ไทยประกันชีวิต จำกัด (มหาชน) หรือ TLI ซึ่งถือหุ้นอยู่ 50.8%
โดยบริษัทธุรกิจโฮลดิงแห่งนี้ ก่อตั้งขึ้นโดยตระกูลไชยวรรณ และก็เป็นเจ้าของธุรกิจเบียร์ รวมถึงยังมีธุรกิจอะพาร์ตเมนต์และโรงแรม
เรื่องที่น่าสนใจปิดท้ายก็คือ
นอกจากจะเป็นผู้อยู่เบื้องหลังไทยประกันชีวิต และเบียร์ไฮเนเก้นแล้ว ตระกูลไชยวรรณ ยังเป็นกลุ่มผู้ถือหุ้นในบริษัท ไทยเบฟเวอเรจ จำกัด (มหาชน) หรือ ThaiBev ของเสี่ยเจริญ รวมกันที่ปรากฏในรายชื่อผู้ถือหุ้นใหญ่ 7 คน ถือหุ้นรวมกัน 1.56% คิดเป็นมูลค่ารวมกันกว่า 6,700 ล้านบาท อีกด้วย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-